སྐད་རིགས་ཤུགས་འབྱུང་དང་སྐད་ཡིག་འབད་སྦྱོང་གི་ཁྱད་པར།སྤྱིར་སྐད་རིགས་ཤིག་ཤེས་དགོས་ན་ངེས་པར་བརྒྱུད་ལམ་གཉིས་ལ་བརྟེན་ནས་ཤེས་དགོས་པ་སྟེ།དེ་ནི་སྐད་ཡིག་ཤུགས་འབྱུང་དང་སྐད་ཡིག་འབད་སྦྱོང་གི་ཆ་རྐྱེན་གཉིས་ཡིན་པ་རེད།དང་པོ།སྐད་ཡིག་ཤུགས་འབྱུང་ནི་དཔེར་ན་རང་གི་ནང་མི་དང་།གྲོགས་པོ།ཁྱིམ་མཚེས་དག་ལས་སྐད་ཆ་ཐོས་ནས་ཤེས་པ།གློག་བརྙན་འཕྲིན་དང་བརྡ་འཕྲིན་དྲ་བ་ལ་བལྟས་ནས་ཤེས་པ།གླུ་གར་གཏམ་བརྗོད་ལ་བལྟས་ནས་ཤེས་པ།དེབ་བཀླགས་ནས་ཤེས་པ་སོགས་མདོར་ན་དགེ་རྒན་ཞིག་གིས་ཆེད་དུ་མ་བསླབས་པར་ཕྱིའི་ཤུགས་རྐྱེན་ནམ།མཐུན་རྐྱེན་ལ་བརྟེན་ནས་སྐད་ཡིག་རང་ཤུགས་ཀྱིས་ཤེས་འོང་བ་ལ་ཟེར།གཉིས་པ།སྐད་ཡིག་འབད་སྦྱོང་ནི་དགེ་རྒན་ཞིག་གིས་ཆེད་དུ་ཚིག་དོན་ངོ་སྤྲད་དེ་སློབ་ཁྲིད་བྱ་བ་ལ་གོ་དགོས།དེ་ཡང་༡༩༨༠ནང་ལ་སྐད་བརྡ་ཚན་རིག་གི་མཁས་དབང་སི་ཊེབ་ཧྥན་ཀིར་ཤེན་གྱིས་སྐད་ཡིག་ཤུགས་འབྱུང་དང་སྐད་ཡིག་འབད་སྦྱོང་བར་ལ་ཁྱད་པར་འགའ་ཞིག་བཞག་ཡོད་པ་སྟེ།སྐད་རིགས་ཤུགས་འབྱུང་ནི་རེ་དོགས་དང་འབད་རྩོལ་སོགས་ལ་ལྟོས་ཏེ་སྦྱོང་བ་མ་ཡིན་པར།ཕྱིའི་རྐྱེན་ལས་ངམ་ངམ་ཤུགས་ཤུགས་ཀྱིས་ཤེས་འོང་རྒྱུ་ཞིག་དང་།སྐད་ཡིག་འབད་སྦྱོང་ནི་དེ་ལས་ལྡོག་སྟེ་རེ་དོགས་དང་འབད་རྩོལ་གང་མང་བརྒྱུད་དེ་སྦྱོང་དགོས་ཀྱི་ཡོད་ཚུལ་དང་།གང་ལྟར་སྐད་ཡིག་འབད་སྦྱོང་ལས་སྐད་ཡིག་ཤུགས་འབྱུང་གལ་ཆེ་ལ་ལྷག་པར་དུ་བྱིས་པ་ལ་ཐབས་ལམ་འདི་ཧ་ཅང་གནད་ཆེ་ཞིང་མེད་དུ་མི་རུང་བ་ལྟ་བུ་ཆགས་ཡོད་པར་གསལ།